MC รับเงิน 30 ลบ. หลังขายหุ้น “ไทม์ เดคโคฯ” เล็งใช้พัฒนาธุรกิจหลัก-ลงทุนกิจการอื่น
MC รับเงิน 30 ลบ. หลังขายหุ้น "ไทม์ เดคโคฯ" เล็งใช้พัฒนาธุรกิจหลัก-ลงทุนกิจการอื่น
MC รับเงิน 30 ลบ. หลังขายหุ้น "ไทม์ เดคโคฯ" เล็งใช้พัฒนาธุรกิจหลัก-ลงทุนกิจการอื่น
3 ก.ย. 2562

บริษัท แม็คกรุ๊ป จำกัด (มหาชน) หรือ MC แจ้งว่าเมื่อวานนี้ (2 ก.ย.) บริษัท ลุค บาลานซ์ จำกัด ซึ่งเป็นบริษัทย่อย ได้จำหน่ายหุ้นที่ถืออยู่ทั้งหมด 51% ในบริษัท ไทม์ เดคโค คอร์ปอเรชั่น จำกัด (TDC) ซึ่งทำธุรกิจนำเข้าและจำหน่ายนาฬิกาแบรนด์ชั้นนำจากทั่วโลก ให้กับนายวราฤทธิ์ เปล่งวาณิช และนายภาณุ ณรงค์ชัยกุล ซึ่งเป็นผู้ถือหุ้นใน TDC คิดเป็นมูลค่าการขายรวม 30 ล้านบาท ขณะที่ราคาตามมูลค่าบัญชีอยู่ที่ 68.59 ล้านบาท
ทั้งนี้ ภายหลังการขายหุ้น TDC ครั้งนี้ ทำให้กลุ่มบริษัทไม่มีหุ้นคงเหลืออยู่ใน TDC โดยการขายหุ้นเพื่อให้สอดคล้องกับกลยุทธ์ของบริษัทในการปรับโครงสร้างและสร้างความแข็งแกร่งให้กับธุรกิจของบริษัท และมุ่งเน้นในธุรกิจหลักของบริษัท
โดยบริษัทวางแผนจะนำเงินที่ได้จากการขายหุ้น TDC ไปใช้ในการพัฒนาธุรกิจให้เกิดประสิทธิภาพให้ดียิ่งขึ้นได้อย่างเต็มที่ และ/หรือใช้เป็นเงินทุนสำรองสำหรับโอกาสในการเข้าลงทุนในกิจการอื่น ๆ ตามนโยบายการลงทุนของบริษัท ซึ่งสามารถสนับสนุนธุรกิจหลักหรือธุรกิจที่มีความเชี่ยวชาญ และเป็นธุรกิจที่จะสร้างกำไรได้อย่างต่อเนื่อง